Mange opplever smaksforandringer og at ingenting smaker som før. Smaksforandringer er individuelle. Noen kan oppleve at de blir veldig følsomme for søt eller krydret mat, mens andre uansett mengde ikke opplever at det blir søtt nok. Noen opplever aversjon mot enkelte matvarer.
Matlyst og smak – last ned vår brosjyre med kostråd (pdf)
Den endrede smakssansen kan være tilfelle gjennom hele behandlingsløpet, men også i flere måneder etter at behandlingen er avsluttet. Her er noen tips:
Noen opplever at rødt kjøtt og syrlige produkter får en bismak av metall. Forsøk da heller fisk, skalldyr, kylling, kalkun, egg, melk, ost, bønner, erter og nøtter.
Bruk marinader eller urter og krydder, gjerne typer du vanligvis ikke bruker.
Prøv bacon, skinke eller løk for å tilføre grønnsaker mer smak.
Velg fargerike matvarer og mat som lukter godt.
Server maten romtemperert.
Strålebehandling mot munnhulen kan føre til at smaken forsvinner helt. De som har fått slik behandling, forteller at å spise føles som å tygge bomull eller sagmugg. Hvis luktesansen i tillegg er tapt eller svak, kan det være vanskelig å få lyst på mat. Fargerik mat kan hjelpe noe. Du kan også prøve å anrette maten i små delikate porsjoner.